Jesús pꞌa parábola tjevele quinam.
(Newa quelel sin ꞌyüsa líjitsja Dios pjü quelel la siji.)
Jesús tjevele:
“Yom pjaní,
matꞌe jatjampan jupj.
Tsꞌacꞌ pjaní jatjam pjyapja tjevele popay lal:
‘Mpapay,
jipj quelel ne ꞌantsja jipj jitsꞌaꞌá popé,
quina ma ꞌen’.
Mpes jupj popay pjaní pjaní jis tjeꞌyaya jatjampan manas pjü yupj yutsꞌaꞌá.
Pꞌa jyawca na,
jatjam pjyapja pjü vender la tjiji jupj popay tjeꞌyayá.
Tꞌemel lal pajal campa tjemey popay mpe.
Tjemey ntꞌa malala nyuca la tjiji.
Pjü jis tjeꞌyaya tꞌemel.
Tecyawaja.
”Pjü jupj jutsꞌaꞌá cjuwatsja na,
pjü cjuwatsja wa jis la las jupj tüpüꞌü ntꞌa.
Pues pjü cjuwatsja jis la las neꞌaj.
Mpes cjuwatsja wa jupj.
Tjemey jupj,
yom neꞌaj tüpüꞌü ntꞌa.
Quelel tsjiꞌ líjitsja yom mpes.
Yom niná jas tjejyama jupj malana lyawun̈ ntꞌa,
jupj ca jis maꞌayas jis la las.
Pajal vecj péꞌetsja jupj.
Malana jalá po jostsja wa jupj.
Pjü ꞌaya secj yupj.
Locopyaya ꞌüsüs jola tepyala jupj.
Jupj jólatsja:
‘Mpapay jomozopan pülücj si manuna.
Pülücj jatatj jis la las yupj pjü.
Napj quiꞌá ꞌos,
vecj ni püꞌí.
Mpes ca nin müjünsǘ,
ca mis quinam mpapay ntꞌa.
Ca mvelé jupj lal:
“Mpapay,
malala nyuca la tjejay napj Dios lal,
jipj lal ꞌotsꞌipj.
Jetjam tulucj jinwá napj quinam.
ꞌÜsüs tulucj napj jipj lal.
Nin ntꞌa ma ꞌen tsjiꞌ la mejay,
Mpapay.
Jipj myozo nsem napj.” ’
Nin la tjiji jupj.
Jas nisa,
tjemey popay ntꞌa.
”Custjay campa wine pꞌin,
jupj popay jus tjinyuca jupj.
Popay po jólatsja malala tepyala jatjam.
Tsꞌüequené tjemey la nüjüsü jupj.
Col tjevyala jupj.
Po ꞌücj jostsja jatjam tjacꞌ.
”Jupj jatjam tjevele popay lal:
‘Mpapay,
malala nyuca la tjejay napj Dios lal,
jipj lal ꞌotsꞌipj.
Jetjam tulucj jinwá napj quinam.
ꞌÜsüs tulucj napj jipj lal.’
Jupj popay ma nin jólatsja jupj.
Tjevele jomozopan jilal:
‘Len̈ way nin quip más ꞌüsüs way ncaꞌá ma ꞌe,
jas nquiꞌpá natjam.
Anillo ncaꞌá ma ꞌe,
mos tjoꞌonsó.
Zapato ncaꞌá ma ꞌe wa,
tsjom tjoꞌonsó.
Vaca tsjicj tꞌüntꞌün ncumaná müꞌüꞌná ꞌotsꞌipj.
Nlajam ca,
pajal ꞌücj qjuisas nsem.
Natjam tepeꞌe jin nólatsja,
newa püꞌü.
Jupj len̈tsja;
jus tjinyuc quinam.’
Nin tjevele popay,
mpes ꞌücj jisastsja pajal.
”Nin tepyala na,
jatjam mwalá tsjiꞌ liji ntꞌa tjáꞌasa jupj.
Yacjaya tjacꞌ jupj wo ntꞌa.
Neꞌaj pꞌin tjacꞌ na jupj wo ntꞌa,
nepé jatül jin tjapjaca jupj.
Neꞌaj bailar lajay jin tjapjaca jupj ꞌotsꞌipj.
La tjemyona tjacꞌ mozo pjaní,
la tjiꞌyüya tsjan tepyala quinam.
Mozo jupj wola tjevele:
‘Jitsipe tjacꞌ,
mpes pyapay vaca tsjicj tꞌüntꞌün tjiꞌyüꞌna jis la las.
Jitsipe ꞌücj püꞌü tjacꞌ niswá pyapay ntꞌa,
mpes nin la tjiji jupj.’
”Mpes jatjam mwalá tsꞌi tjiꞌina.
Ma quelel wama jámatsja.
Yacjaya popay jus nleya pjeꞌá tjáꞌasa jupj,
mpes tjemey,
tjinyuca jupj.
‘Wama was,
Natjam’,
tjevele.
Jatjam mwalá ma jostsja.
Jupj tjevele popay lal:
‘Año pülücj lovin tsjiꞌ la tjejay napj jipj mpes.
Lovin ntjijütütj la tjejay napj.
Mopꞌin ma ntjeꞌan cabro tsjicj la las,
najamicapan jilal la las.
Niná jetjam,
malala nyuca la tjiji.
Jipj jetꞌemel pjü jis tjeꞌyaya nequem malala witjacj.
Jupj tjacꞌ na,
tjiꞌyünan vaca tsjicj tꞌüntꞌün jupj mpes.’
Mpes jupj popay tjevele jupj lal:
‘Natjam,
lovin napj lal pütꞌ jipj.
Pjü napj natsꞌaꞌá jipj jitsꞌaꞌá wa.
Najastsja ꞌücj qjuisas nsem quinam jetjam niswá tjacꞌ mpes pꞌin.
Tepeꞌe jin nólatsja,
newa püꞌü.
Len̈tsja jupj,
ne niswa jus tjinyucucj.’ ”
(Parábola niná tꞌücꞌ tjevele quinam Jesús.
Sin tjiꞌyüsa lis tjiji Dios quelel liji wa malala witjacj.)